**Министерство на регионалното развитие и благоустройството**

**М О Т И В И**

за разработване на проект на

**Наредба за условията за изграждане или монтиране върху платното за движение на изкуствени неравности и на други средства за ограничаване скоростта на движение и на изискванията към тях**

1. **Причини, които налагат приемането на нормативния акт**

Наредба № РД-02-20-10 от 05.07.2012 г. за условията за изграждане или монтиране върху платното за движение на изкуствени неравности и на други средства за ограничаване на скоростта на движение и изискванията към тях, обнародвана в ДВ бр.56 от 2012 г., изм. ДВ бр.32 от 2015 г., е издадена от министъра на регионалното развитие и благоустройството и министъра на вътрешните работи на основание чл. 24а, ал. 2 от Закона за движението по пътищата (ЗДвП).

Разработването на нова наредба се налага по следните причини: оценена необходимост от цялостна експертна преработка и осъвременяване на техническите изисквания за изграждане или монтиране върху платното за движение на изкуствени неравности и други средства за ограничаване на скоростта на движение, за привеждането им в съответствие с европейски технически спецификации и добри практики.

Проектът на наредбата е разработен на основание чл. 24а, ал. 2 от ЗДвП от междуведомствена работна група (МРГ), създадена със Заповед № РД-02-14-150 от 02.02.2023 г. на министъра на регионалното развитие и благоустройството, в чийто състав са участвали широк кръг от експерти на различни институции и организации: представители на дирекция „Технически правила и норми“ и дирекция „Правна“ в МРРБ, Министерството на вътрешните работи (МВР), Държавна агенция „Безопасност на движението по пътищата“, Агенция „Пътна инфраструктура“, Изпълнителна агенция „Автомобилна администрация“ към Министерство на транспорта и съобщенията, Национална професионална секция „Транспортно строителство и транспортни съоръжения“ към Камара на инженерите в инвестиционното проектиране, Национално сдружение на общините в Република България, Европейски център за транспортни политики, Университет по архитектура, строителство и геодезия и др.

С наредбата се определят:

1. условията за изграждане или монтиране върху платното за движение на изкуствени неравности и други средства за ограничаване на скоростта на движение и изискванията към тях;

2. видовете средства за ограничаване на скоростта на движение на моторни превозни средства (МПС) и обхвата на тяхното приложение;

3. техническите изисквания към средствата за ограничаване на скоростта на движение на МПС;

4. изискванията за възлагане, проектиране, съгласуване, одобряване, изпълнение, контрол и поддържане на средствата за ограничаване на скоростта на движение на МПС.

Предвижда се изискванията на наредбата да се прилагат за пътищата, отворени за обществено ползване, както за републиканските пътища от първи до трети клас и за местните пътища, така и за улиците от първостепенната и второстепенната улични мрежи, с изключение на улиците първи клас. По републиканските пътища извън населените места, не се допуска изграждане или монтиране на изкуствени неравности на платното за движение.

Изискванията на наредбата ще се прилагат при основен ремонт и реконструкция на съществуващи пътища и улици, при разработването на самостоятелен проект за ограничаване на скоростта на движение на МПС, както и при проектиране на ново пътно строителство.

С проекта на наредба се прецизират, изменят и допълват правила и технически средства оглед осигуряване на по-добри съвременни условия за прилагането на изкуствени неравности и на други средства за ограничаване скоростта на движение и постигане на по-висока безопасност на движението по пътищата. Проектът актуализира референции към други нормативни актове, с цел отстраняване на несъответствия възникнали при промяната им.

С новия проект на Наредба се повишават изискванията и възможностите за прилагане на изкуствени неравности и на други средства за ограничаване скоростта на движение чрез:

* въвеждане на правила за определяне на необходимостта от ограничаване скоростта на движение, актуализиране на реда за възлагане, проектиране, съгласуване, одобряване и изпълнение на изкуствени неравности и на други средства за ограничаване на скоростта на движение, както и за тяхното поддържане и контрол;
* разширяване на обхвата на видовете средства за ограничаване на скоростта и комбинирани мерки за успокояване на движението и определяне на подробни указания за тяхното разположение и геометрия;
* въвеждане на вдлъбнати и автоматизирани изкуствени неравности, използването на остров шикан и надлъжна маркировка с различен цвят и текстура, актуализиране на схемите на ситуационните изменения на геометрията в кръстовищата и намаляване на радиусите на бордюрните криви, определяне на различни варианти за постигането им.

**2.** **Цели, които се поставят с приемането на нормативния акт**

Проектът на наредба има за **цел** да се създадат условия за успокояване на движението, за повишаване на безопасността на движение по пътищата, отворени за обществено ползване, за намаляване на броя и тежестта на пътнотранспортните произшествия (ПТП). Посочената цел на разработения нормативен акт ще има принос към повишаването на безопасността на движение по пътищата, отворени за обществено ползване за всички участници в движението.

Проектът предвижда различни мерки за постигане на целта на нормативния акт, определени в две групи: мерки за ограничаване на скоростта на движение на МПС и мерки за успокояване на движението, които повлияват поведението на водачите и подобряват условията за движение на немоторизираните участници в движението. В зависимост от територията на приложение наредбата предвижда да се използват различни видове средства за ограничаване на скоростта и комбинирани мерки за успокояване на движението. Самостоятелно или в допълнение на средствата за ограничаване на скоростта на движение са определени и различни други средства като настилки с червен цвят и/или различна текстура и пътни знаци с променящи се съобщения, които следва да отговарят на изискванията на посочени в наредбата европейски стандарти.

В пълно съответствие с европейските правила и стандарти към общите технически изисквания при проектиране, изграждане или монтиране на средствата за ограничаване на скоростта на движение е предвидена императивна норма, съгласно която при изграждането на този вид ограничителни средства се влагат само строителни продукти, чиито експлоатационни показатели по отношение на техните съществени характеристики осигуряват изпълнението на изискванията към строежите съгласно чл. 169, ал. 1 от ЗУТ и отговарят на техническите спецификации по смисъла на наредбата по чл. 9, ал. 2, т. 5 от Закона за техническите изисквания към продуктите съответно на Регламент (ЕС) 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО (ОВ, L 88/5 от 04.04.2011 г.), вкл. на изискванията на чл. 9, 10 и 11 на Регламент (ЕС) 2019/515 на Европейския парламент и на Съвета от 19 март 2019 година относно взаимното признаване на стоки, законно предлагани на пазара в друга държава членка, и за отмяна на Регламент (ЕО) № 764/2008 (ОВ, L 91/1 от 29.3.2019 г.).

Наредбата е пряко свързана с други подзаконови нормативни актове по прилагане на ЗДвП, Закона за пътищата и Закона за устройство на територията, което я позиционира като свързан с тяхната материя, значим нормативен акт от пакета подзаконови нормативни актове, допринасящи за по-добра пътна безопасност и сигурност при движение по пътищата.

1. **Финансови и други средства, необходими за прилагането на нормативния акт.**

За прилагане на предложения проект на Наредба за условията за изграждане или монтиране върху платното за движение на изкуствени неравности и на други средства за ограничаване скоростта на движение и на изискванията към тях не са необходими финансови и други средства.

1. **Очаквани резултати от прилагането на нормативния акт.**

С приемането на наредбата се очаква подобряване на пътната безопасност и разумно шофиране по установените правила, по-високо качество на геометричното и конструктивното проектиране и изпълнение на средствата за ограничаване на скоростта в комбинация с други мерки за успокояване на движението, по-ефективен контрол и техническа отчетност от страна на администрацията, управляваща пътя, или собственикът на пътя върху средствата за ограничаване на скоростта на движение, по-ефективно разпределение на контролните функции по изпълнение на наредбата – службите за контрол по спазване на правилата за движение, определени от министъра на вътрешните работи, Дирекцията за национален строителен контрол, кметовете на съответните общини или упълномощени от тях лица в рамките на тяхната компетентност.

1. **Анализ за съответствие с правото на Европейския съюз.**

С проекта на Наредба за условията за изграждане или монтиране върху платното за движение на изкуствени неравности и на други средства за ограничаване скоростта на движение и на изискванията към тях не се въвеждат изисквания от нормативни актове на Европейския съюз, поради което не е необходимо изготвянето на таблица за съответствието с правото на Европейския съюз.

Предложеният проект на нормативен акт е публикуван за обществени консултации на електронните страници на Министерството на регионалното развитие и благоустройството, на Министерството на вътрешните работи и на Портала за обществени консултации на Министерския съвет в съответствие с изискванията на чл. 26 от Закона за нормативните актове.

Срокът за провеждане на обществени консултации по предложения проект на наредба е 30 дни след неговото публикуване.